Hvad giver man for våd jord?

Steen Skov har ikke så meget glæde af sin mark ved åen, som han havde engang.

- Vi producerer for lidt på arealer som det her, siger han.

De lavtliggende marker er ofte for våde til, at afgrøder kan gro, og ifølge klimaprognoserne bliver det kun værre i fremtiden.

Det tegner et billede af, at man betaler skattekroner i kompensation for landbrugsjord, der med klimaforandringer alligevel bliver oversvømmet og ikke kan dyrkes i fremtiden.

Fødevareminister Mogens Jensen siger, at man skal forsøge at ramme den aktuelle markedspris.

- Så kan det vise sig jordenes værdi falder, som årene går, fordi de bliver for våde, og så falder kompensationen, siger han.

Selvom de globale klimaforandringer kan betyde, at mange lavtliggende marker i Danmark bliver for våde at dyrke om få år, så mener Landbrug & Fødevarer, at skatteborgerne skal betale fuld kompensation.

- Landmændene har købt og betalt skat af deres lavbundsjord i forventning om, at den kunne afvandes og dyrkes. Nu har vi fået en fælles klimaforpligtigelse i samfundet, derfor er det helt naturligt, at vi alle sammen er med til at betale kompensation, siger Martin Merrild fra Landbrug & Fødevarer.